32000D0506
L 204/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 31 юли 2000 година
за сключването на Споразумение под формата на размяна на писма между Европейската общност и Норвегия, отнасящо се до разширяването на общата комуникационна мрежа/общите системи за интерфейс (CCN/CSI) в рамките на Конвенцията за общ режим на транзит
(2000/506/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него, заедно с първото изречение на член 300, параграф 2 и първата алинея на член 300, параграф 3 от него,
като взе предвид предложението на Комисията,
като има предвид, че:
(1)
Реализирането на компютризираната система, въведена с Решение № 1/1999 на Съвместния комитет на ЕО/ЕАСТ по общия транзит (1), изисква създаването на международна компютърна мрежа, която да направи възможен обмена на информация между компетентните власти на договарящите се страни по Конвенцията от 20 май 1987 г. за обща транзитна процедура (2), наричана по-долу „Конвенцията“.
(2)
Европейската Общност вече е разработила обща комуникационна мрежа/общи системи за интерфейс (CCN/CSI), които отговарят на необходимите изисквания.
(3)
Решение № 2/1999 на Съвместния комитет на ЕО/ЕАСТ по общия транзит постановява използването на CCN/CSI от всички договарящи се страни по Конвенцията (3), а определянето на финансовото участие на държавите-партньори и други свързани с това въпроси ще става на базата на взаимно споразумение между Общността и всяка от държавите-партньори.
(4)
На 22 октомври 1999 г. Съветът упълномощи Комисията на Европейските общности да започне преговори с всяка от договарящите се страни по Конвенцията, партньори на Общността, но които не са нейни членки, за подписването на Споразумение под формата на размяна на писма за разширяването на CCN/CSI до всяка една от тях.
(5)
Комисията договори разширяването на CCN/CSI до Норвегия.
(6)
Споразумението под формата на размяна на писма, отнасящо се до това разширяване, следва да бъде одобрено,
РЕШИ:
Член 1
Споразумението под формата на размяна на писма между Европейската общност и Норвегия, отнасящо се до разширяването на общата комуникационна мрежа/общите системи за интерфейс (CCN/CSI) в рамките на Конвенцията за общ режим на транзит се одобрява с настоящето решение от името на Общността.
Текстът на Споразумението под формата на размяна на писма е приложен към настоящето решение.
Член 2
Председателят на Съвета се упълномощава да определи лицето/лицата, което/които да подпише/ат Споразумението под формата на размяна на писма, за да стане то задължително за Общността.
Член 3
Настоящото решение влиза в сила от датата на публикуването му в Официален вестник на Европейските общности.
Съставено в Брюксел на 31 юли 2000 година.